मंसिर महिनामा तृतीय भावमा राशिस्वामी बुध, चतुर्थेश र कर्मेश बृहस्पति एवं सूर्यको उपस्थिति छ, त्यसैले यो महिना पारिवारिक जीवन सुखद रहनेछ । घरपरिवारका सदस्य, मित्र र नातागोता माझको सम्बन्ध सुदृढ हुनेछ । पेसागत र व्यवसायिक परिस्थतिमा सुधार आउने छ । पेसा र व्यवसायमा देखिएका अड्चन र बाधा हटाउन तथा शत्रुदमन गर्न प्रयास गरिने छन् । समग्रमा समय राम्रै भए पनि वाहनादिमा यात्रा गर्दा भने सावधान हुनु बेस हुनेछ । पुराना साथीभाइसित भेटघाट हुनेछ । प्रकाशन वा एजेन्सीसम्बद्ध काम गर्नेले शुभ परिणाम प्राप्त गर्नेछन् । अभिव्यक्तिगत कलात्मकता एवं भावनात्मक अभिनयको सहज प्रतिभा देखा पर्नेछ । बुध ग्रह अस्त रहेकाले यो महिना कुनै पनि अशुभता प्राप्त नहोस् र शुभफलमा बृद्धि भइरहोस् भन्ने कामनाले तपाईंले कुनै एउटा आइतबारका दिन अन्धाश्रम, बृद्धाश्रम वा अस्पतालमा गई पाकेको अन्न दान गर्नु राम्रो हुनेछ । यस महिनाको ०४, ०५, ०६, १३, १४, १५, २२, २३ र २४ गतेको चन्द्रमासमेत अशुभ भएकाले सामान्य सचेतता अपनाउनु हितकारी हुनेछ ।
